ตลท.ยังเปิดปกติ เชื่อสถานการณ์ไม่รุนแรง
"ภัทรียา" เชื่อดัชนีตลาดหุ้นไม่ผันผวน&nbsp;คาดเหตุการณ์ไม่รุนรแรง
15 มี.ค. 2553

"ภัทรียา" เชื่อดัชนีตลาดหุ้นไม่ผันผวน คาดเหตุการณ์ไม่รุนรแรง
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า วันนี้ตลาดหลักทรัพย์ฯ ยังเปิดทำการตามปกติ แม้จะมีการเคลื่อนไหวของกลุ่มคนเสื้อแดง หากเหตุการณ์ยังเป็นเหมือน 2 วันที่ผ่านมา เชื่อว่าสถานการณ์คงไม่รุนแรง ซึ่งจากการหารือกับโบรกเกอร์ทั้งไทยและต่างประเทศ เชื่อว่านักลงทุนคงชะลอการลงทุนเพื่อรอดูสถานการณ์ให้ชัดเจนก่อน โดยอาจเป็นไปตลอดสัปดาห์ แต่เหตุการณ์คงไม่เปลี่ยนแปลงไปในทางลบจนทำให้เกิดความตื่นตระหนก เทขายหุ้นออกมา จึงเชื่อว่าดัชนีตลาดหุ้นคงไม่ผันผวน ขณะที่ปัจจัยพื้นฐานของประเทศไทยปรับตัวดีขึ้น ตัวเลขเศรษฐกิจช่วงที่ผ่านมายืนยันว่าฟื้นตัวแล้ว จะเห็นได้ว่านักลงทุนต่างประเทศยังเข้าซื้อสุทธิกว่า 2 หมื่นกว่าล้านบาทในช่วง 2-3 สัปดาห์
นางภัทรียา กล่าวด้วยว่า คงต้องรอดูเหตุการณ์วันนี้ และตลอดสัปดาห์ เท่าที่ประเมินเชื่อว่าคงไม่จำเป็นถึงขั้นต้องใช้เซอร์กิตเบรกเกอร์ ส่วนการเดินทางไปพบปะนักลงทุนที่ประเทศญี่ปุ่น ก็ได้เล่าเหตุการณ์ในประเทศให้นักลงทุนต่างประเทศรับทราบว่า ประเทศไทยมีการชุมนุมทางการเมืองในลักษณะที่เป็นการพัฒนาระบอบประชาธิปไตย ซึ่งนักลงทุนญี่ปุ่นก็ไม่ติดใจสงสัยหรือแสดงความกังวล